Framkvæmdastjóri Samtakanna '78 segir fordóma og hatur í garð hinsegin fólks vera að aukast hér á landi og færast upp á annað stig. Hann kallar eftir auknum fjárstuðningi til að stemma stigu við þessari þróun.
Daníel E. Arnarson framkvæmdastjóri Samtakanna '78 var á Morgunvaktinni á Rás 1 í morgun. Hann segir að hægt sé að flokka hatursorðræðu og -glæpi gegn hinsegin fólki í þrjá flokka. Lengi hafi staðan verið á fyrsta stigi hér á landi, þar sem hatur og hatursorðræða sé nokkuð leynt en reynt sé að grafa undan réttindabaráttu hinsegin fólks. Nú sé hatrið þó að færast yfir á næsta stig. Til að mynda sé orðið algengara að gelt sé að hinsegin fólki.
Það er þessi fasi tvö sem við myndum kalla að hatrið er meira, það er einhvernvegin áþreyfanlegra. Það liggur ekki bara einhvernvegin svona undir niðri heldur finnum við meira fyrir því. Svo er það þriðja stigið sem við erum að sjá kannski í Evrópu, Ungverjalandi eða Póllandi, ég tala nú ekki um Rússlandi eða fleiri stöðum. Þar sem þetta er samffélagslega viðurkennt
Daníel segir miður að hatursorðræða og -glæpir gegn hinsegin fólki séu ekki skráðir sérstaklega hjá lögreglunni og því skorti tölfræði. Hann segir tilfinninguna undanfarin tvö ár hafa verið að þetta sé að aukast. Hægt er að tilkynna hatur og ofbeldi á vef samtakanna.
Mikilvægt sé að vera vakandi fyrir þessari þróun og bregðast við henni. Samtökin hafi stækkað mikið á undanförnum árum og verkefnin séu ærin. Sambærileg samtök annars staðar á Norðurlöndum standi mun styrkari fótum fjárhagslega.
Við erum alltaf að reyna að grípa og reyna að redda peningum, nánast mánuð frá mánuði.
Ofbeldi og hatur í garð hinsegin fólks er að aukast á Íslandi, segir framkvæmdastjóri Samtakana 78. Hann kallar eftir auknum fjárstuðningi til að vinna gegn þessari þróun. 